               AN COIMISIÚN EORPACH
            An Bhruiséil,23.9.2021
            COM(2021) 595 final
            2021/0305(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais sna comhairliúcháin bhliantúla leis an Ríocht Aontaithe chun teacht ar chomhaontú maidir le gabhálacha iomlána incheadaithe

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais ag na comhairliúcháin bhliantúla leis an Ríocht Aontaithe chun na gabhálacha iomlána incheadaithe (TACanna) is infheidhme maidir le stoic a roinntear idir an tAontas agus an Ríocht Aontaithe (‘na páirtithe’) a bhunú.

               2.Comhthéacs an togra

               An 1 Bealtaine 2021, tháinig an Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú Trádála agus Comhair’)
                  1
                i bhfeidhm.

               Thoiligh na páirtithe go n‑oibreoidís i gcomhar le chéile d’fhonn a áirithiú, i dtaca le gníomhaíochtaí iascaireachta ar s go mbeidh gníomhaíochtaí iascaireachta ar stoic chomhroinnte ina n‑uiscí, go mbeidh na gníomhaíochtaí sin inbhuanaithe san fhadtéarma ó thaobh an chomhshaoil de agus go rannchuideoidh siad le tairbhí eacnamaíocha agus sóisialta a bhaint amach, agus cearta agus oibleagáidí na stát cósta neamhspleách á n‑urramú go hiomlán de réir mar a fheidhmeanna na Páirtithe iad.

               Tá sé mar chuspóir coiteann ag na páirtithe stoic chomhroinnte a shaothrú ag rátaí atá beartaithe chun an speiceas atá á shaothrú a choinneáil agus a athbhunú, de réir a chéile, os cionn na leibhéal bithmhaise atá in acmhainn an uastáirgeacht inbhuanaithe (‘uastáirgeacht inbhuanaithe’) a tháirgeadh.

               De bhua Airteagal 498 TCA, beidh na páirtithe chun comhairliúcháin bhliantúla a reáchtáil chun teacht ar chomhaontú maidir leis na TACanna is infheidhme maidir le stoic chomhroinnte le haghaidh na bliana nó na mblianta ina dhiaidh sin. Rachaidh an Coimisiún i mbun na gcomhairliúchán bliantúil sin leis an Ríocht Aontaithe thar ceann an Aontais.

               Ceanglaítear le Rialachán an Chomhbheartais Iascaigh (‘CBI’)
                  2
               go n‑áiritheoidh an tAontas go mbeidh gníomhaíochtaí iascaireachta agus dobharshaothraithe inbhuanaithe san fhadtéarma ó thaobh an chomhshaoil de agus go mbainistítear iad ar bhealach atá comhsheasmhach leis na cuspóirí tairbhí eacnamaíocha, sóisialta agus fostaíochta a bhaint amach agus leis an gcuspóir hinfhaighteacht soláthairtí bia a chur ar fáil. Ceanglaítear leis freisin go gcuirfidh an tAontas cur chuige an réamhchúraim i bhfeidhm i leith bainistíocht iascaigh agus go mbeidh mar aidhm leis a áirithiú go ndéanfaidh saothrú bheo-acmhainní bitheolaíochta na mara pobail na speiceas atá á saothrú a athbhunú agus a choinneáil ag leibhéil atá in acmhainn uastáirgeacht inbhuanaithe a tháirgeadh.

               Ina theannta sin, ceanglaítear le Rialachán CBI go nglacfaidh an tAontas bearta bainistíochta agus caomhnaithe ar bhonn na comhairle eolaíche is fearr atá ar fáil, go dtacóidh sé le forbairt an eolais eolaíoch agus na comhairle eolaíche, go ndéanfaidh sé ábhar muirí aischurtha a dhíchur de réir a chéile agus go ndéanfaidh sé modhanna iascaireachta a chur chun cinn a chuideoidh le hiascaireacht níos roghnaí, le gabhálacha de thaisme a sheachaint agus a laghdú a mhéid is féidir agus go ndéanfaidh sé iascaireacht a bhfuil tionchar íseal aici ar an éiceachóras muirí agus ar acmhainní iascaigh.

               Le hAirteagal 28 de Rialachán CBI, ceanglaítear go sonrach ar an Aontas na cuspóirí agus na prionsabail sin a chur i bhfeidhm agus a chaidreamh seachtrach iascaigh á sheoladh aige. Faoi Airteagal 33 den rialachán sin, déanfaidh an tAontas gach iarracht chun teacht ar chomhshocruithe coiteanna maidir le hiascaireacht a dhéanamh ar stoic chomhroinnte d’fhonn go bhféadfaí an bhainistíocht inbhuanaithe a dhéanamh.

               Le linn an phróisis chomhairliúcháin iomláin, ní mór a áirithiú go mbeidh an Chomhairle rannpháirteach go hiomlán agus go tráthrialta, nuair is iomchuí, trí bhíthin comhordú agus comhar idir an Chomhairle agus an Coimisiún. Chuige sin, ba cheart don Choimisiún, in am trátha roimh na comhairliúcháin bhliantúla, doiciméad i scríbhinn a tharchur chuig an gComhairle, nó chuig a chomhlachtaí ullmhúcháin arna bhunú ar an bhfaisnéis eolaíoch is déanaí agus ar fhaisnéis ábhartha eile, ina leagtar amach seasamh an Aontais lena phlé agus lena fhormhuiniú thar ceann an Aontais.

               Lorgóidh an Coimisiún treoir ón gComhairle freisin sula dtabharfar na comhairliúcháin bhliantúla leis an Ríocht Aontaithe i gcrích. Buailfidh seirbhísí an Choimisiúin leis an Meitheal um Iascach go tráthúil roimh gach babhta comhairliúcháin, inter-alia, chun an bealach chun cinn a chur i láthair agus a phlé, agus tuairisceoidh siad don Mheitheal le linn na gcomhairliúchán bliantúil. Tabharfar cuireadh do na Ballstáit páirt a ghlacadh mar bhaill de Thoscaireacht an Aontais.

               I gcomhréir le hAirteagal 218(10) CFAE agus le Cinneadh (AE) 2021/689
                  3
                ón gComhairle, cuirfear Parlaimint na hEorpa ar an eolas láithreach agus go hiomlán, faoi réir na socruithe is gá ar mhaithe le rúndacht a chaomhnú. Mar riail ghinearálta, cuirfidh an Coimisiún faisnéis ar fáil do Pharlaimint na hEorpa tríd an gcoiste parlaiminteach atá freagrach.

               3.Bunús dlí

               3.1.Bunús dlí don nós imeachta

               3.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (‘CFAE’), déantar foráil maidir le glacadh na Comhairle le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeacht dhlíthiúil leo, seachas gníomhartha lena bhforlíonfar nó lena leasófar creat institiúideach an chomhaontaithe’.

               3.1.2.Cur i bhfeidhm maidir leis an gcás seo

               I gcomhréir leis an gComhaontú Trádála agus Comhair idir an Comhaontú Trádála agus Comhair, rachaidh an tAontas i gcomhairle leis an Ríocht Aontaithe maidir le bainistiú comhpháirteach acmhainní comhroinnte bitheolaíochta (go háirithe bainistiú stoc éisc comhroinnte). Tá an oibleagáid sin i gcomhréir le hAirteagal 63 de Choinbhinsiún na Náisiún Aontaithe maidir le Dlí na Farraige.

               Tá comhairliúcháin bhreise ag teastáil chun go gcomhaontóidh na páirtithe maidir le deiseanna iascaireachta agus coinníollacha a bhfuil dlúthbhaint acu leis na deiseanna sin de bhun Airteagal 498(2), Airteagal 498(4) (a) go (d) agus Airteagal 498(6) den Chomhaontú Trádála agus Comhair.

               Leis an ngníomh atá beartaithe, ní fhorlíontar ná ní leasaítear creat institiúideach an Chomhaontaithe Trádála agus Comhair. Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe.

               3.2.Bunús dlí substainteach

               3.2.1.Prionsabail

               Braitheann an bunús dlí substainteach le haghaidh cinneadh faoi Airteagal 218(9) CFAE go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má shaothraítear dhá aidhm leis an ngníomh sin nó má tá dhá chomhpháirt ann agus más féidir ceann de na haidhmeanna sin nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.

               3.2.2.Cur i bhfeidhm maidir leis an gcás seo

               Baineann príomhchuspóir agus ábhar an ghnímh atá beartaithe le socrú na ndeiseanna iascaireachta maidir le stoic chomhroinnte idir an tAontas agus an Ríocht Aontaithe.

               Dá bhrí sin, is é Airteagal 43(3) CFAE an bunús dlí substainteach maidir leis an gcinneadh atá beartaithe.

               3.3.Conclúid

               Ba cheart Airteagal 43(3) CFAE, i gcomhar le hAirteagal 218(9) CFAE, a bheith mar bhunús dlí don chinneadh atá beartaithe.

               2021/0305 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais sna comhairliúcháin bhliantúla leis an Ríocht Aontaithe chun teacht ar chomhaontú maidir le gabhálacha iomlána incheadaithe

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh (CFAE), agus go háirithe Airteagal 43(3) de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)De bhun Chinneadh (AE) 2021/689
                  4
                ón gComhairle, beidh feidhm ag an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, (an ‘Comhaontú’) ón 1 Bealtaine 2021 amach.

               (2)Faoi Airteagal 494 den Chomhaontú, thoiligh an tAontas agus an Ríocht Aontaithe (na ‘Páirtithe’) go n‑oibreoidís i gcomhar le chéile d’fhonn a áirithiú, i dtaca le gníomhaíochtaí iascaireachta i leith stoic chomhroinnte ina n‑uiscí, go mbeidh na gníomhaíochtaí sin inbhuanaithe san fhadtéarma ó thaobh an chomhshaoil de agus go rannchuideoidh siad le tairbhí eacnamaíocha agus sóisialta a bhaint amach, agus cearta agus oibleagáidí na Stát cósta neamhspleách á n‑urramú go hiomlán de réir mar a fheidhmíonn na Páirtithe iad. Tá sé de chuspóir coiteann ag na Páirtithe stoic chomhroinnte a shaothrú ag rátaí lena bhfuil sé beartaithe pobail na speiceas a shaothraítear a chothabháil agus a athbhunú de réir a chéile os cionn na leibhéal bithmhaise lenar féidir an uastáirgeacht inbhuanaithe a bhaint amach.

               (3)De bhun Airteagal 498 den Chomhaontú, tá na Páirtithe le dul i mbun comhairliúcháin bhliantúla chun teacht ar chomhaontú maidir le gabhálacha iomlána incheadaithe (‘TACanna’) le haghaidh stoic chomhroinnte.

               (4)Ba cheart don Choimisiún comhairliúcháin bhliantúla a dhéanamh thar ceann an Aontais ar bhonn sheasaimh an Aontais a bhfuil an Chomhairle lena mbunú i gcomhréir le forálacha ábhartha na gConarthaí.

               (5)Maidir le rannpháirtíocht iomlán thráthrialta na Comhairle agus a comhlachtaí ullmhúcháin i bpróiseas na gcomhairliúchán bliantúil leis an Ríocht Aontaithe maidir le deiseanna iascaireachta le haghaidh na stoc i gceist a shocrú, ba cheart í a áirithiú trí bhíthin comhordú agus comhar cuimsitheach idir an Chomhairle agus an Coimisiún, i gcomhréir le prionsabal an chomhair dhílis idir institiúidí an Aontais a chumhdaítear in Airteagal 13(2) den Chonradh ar an Aontas Eorpach (‘CAE’).

               (6)Cuirfear Parlaimint na hEorpa ar an eolas láithreach agus go hiomlán, mar a fhoráiltear in Airteagal 218(10) CFAE, chun go mbeidh sí in ann a sainchearta a fheidhmiú go hiomlán i gcomhréir leis na Conarthaí.

               (7)Ceanglaítear le hAirteagal 2(1) de Rialachán (AE) Uimh. 1380/2013 ó Pharlaimint na hEorpa agus ón gComhairle
                  5
                go n‑áiritheoidh an tAontas, i dtaca le gníomhaíochtaí iascaireachta agus dobharshaothraithe, go mbeidh na gníomhaíochtaí sin inbhuanaithe san fhadtéarma ó thaobh an chomhshaoil de agus go ndéanfar iad a bhainistiú ar bhealach atá comhsheasmhach leis na cuspóirí tairbhí eacnamaíocha, sóisialta agus fostaíochta a bhaint amach agus leis an gcuspóir cur le hinfhaighteacht soláthairtí bia.

               (8)Ceanglaítear le hAirteagal 2(2) de Rialachán (AE) Uimh. 1380/2013 go gcuirfidh an tAontas cur chuige an réamhchúraim i bhfeidhm i leith bainistíocht iascaigh agus go mbeidh mar aidhm le CBI a áirithiú go ndéanfaidh saothrú bheo-acmhainní bitheolaíocha na mara pobail na speiceas atá á saothrú a athbhunú agus a choinneáil ag leibhéil atá in acmhainn uastáirgeacht inbhuanaithe a chur ar fáil.

               (9)Ceanglaítear le pointe (j) d’Airteagal 2(5) de Rialachán (AE) Uimh. 1380/2013 gur cheart an bhainistíocht iascaigh a bheith i gcomhréir leis an gcuspóir dea-stádas comhshaoil a bhaint amach mar a leagtar amach i dTreoir 2008/56/CE ó Pharlaimint na hEorpa agus ón gComhairle
                  6
               . Ina theannta sin, ceanglaítear le pointe (a) d’Airteagal 2(5) de Rialachán (AE) Uimh. 1380/2013, arna léamh i gcomhar le hAirteagal 7(1)(d), go ndéanfaidh an tAontas ábhar muirí aischurtha a dhíchur trí, inter alia, mhodhanna iascaireachta a chur chun cinn a chuideoidh le hiascaireacht níos roghnaí agus a chuideoidh le gabhálacha de thaisme a sheachaint agus a laghdú, a mhéid is féidir, chomh maith le hiascaireacht a chur chun cinn a mbeidh tionchar íseal aici ar an éiceachóras muirí agus ar acmhainní iascaigh.

               (10)Foráiltear le pointe (c) d’Airteagal 3 de Rialachán (AE) Uimh. 1380/2013 go bhfuil an tAontas le bearta bainistíochta agus caomhnaithe a dhéanamh ar bhonn na comhairle eolaíche is fearr atá ar fáil.

               (11)Foráiltear le hAirteagal 28 de Rialachán (AE) Uimh. 1380/2013 go ndéanfaidh an tAontas na cuspóirí agus na prionsabail a leagtar amach in Airteagail 2 agus 3 de a chur i bhfeidhm, lena n‑áirítear tacaíocht d’fhorbairt an eolais eolaíochta agus na comhairle eolaíochta, le linn stiúradh a chaidrimh sheachtraigh i ngnóthaí iascaigh, agus foráiltear leis freisin go bhfuil na forálacha maidir le beartas seachtrach a leagtar amach sa Rialachán sin gan dochar d’fhorálacha sonracha arna nglacadh faoi Airteagal 218 CFAE.

               (12)Le hAirteagal 33 de Rialachán (AE) Uimh. 1380/2013 a leagtar amach na prionsabail agus na cuspóirí maidir le bainistiú stoc ar leas coiteann iad don Aontas agus do thríú tíortha, agus na comhaontuithe maidir le malartú agus bainistiú comhpháirteach.

               (13)I bhfianaise chineál athraitheach na n‑acmhainní iascaigh a chumhdaítear leis an gComhaontú agus i bhfianaise an ghá atá leis go gcuirfí forbairtí nua san áireamh i seasamh an Aontais, lena n‑áirítear faisnéis eolaíoch nua agus faisnéis ábhartha eile a chuirtear i láthair roimh na comhairliúcháin bhliantúla nó lena linn, ba cheart nósanna imeachta a bhunú le haghaidh na sonraíochtaí ‘ó bhliain go bliain’ maidir le seasamh an Aontais sna comhairliúcháin sin. Ba cheart na nósanna imeachta sin a bheith i gcomhréir le prionsabal an chomhair dhílis idir institiúidí an Aontais a chumhdaítear in Airteagal 13(2) CAE.

               (14)Is iomchuí dá réir sin an seasamh atá le glacadh thar ceann an Aontais sna comhairliúcháin bhliantúla leis an Ríocht Aontaithe a bhunú, mar go ndéanfar toradh na gcomhairliúchán sin a chur chun feidhme i ndlí an Aontais,

               TAR ÉIS AN CINNEADH SEO A GHLACADH:

               Airteagal 1

               1.An seasamh atá le glacadh thar ceann an Aontais sna comhairliúcháin bhliantúla leis an Ríocht Aontaithe maidir le deiseanna iascaireachta le haghaidh stoic chomhroinnte faoi Airteagal 498 den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú Trádála agus Comhair’), leagtar amach é in Iarscríbhinn 1.

               2.Déanfar sonraíochtaí sheasamh an Aontais, dá dtagraítear i mír 1, a stiúradh ar bhonn bliantúil i gcomhréir le hIarscríbhinn II.

               Airteagal 2

               Maidir le rannpháirtíocht iomlán agus tráthrialta na Comhairle le linn na gcomhairliúchán bliantúil, déanfar í a áirithiú trí bhíthin comhordú agus comhar cuimsitheach idir an Chomhairle agus an Coimisiún.

               Airteagal 3

               Déanfaidh an Chomhairle seasamh an Aontais dá dtagraítear in Airteagal 1 a mheasúnú agus, i gcás inarb iomchuí, a leasú ar thogra a fháil ón gCoimisiún, faoin 30 Meitheamh 2026.

               Airteagal 4

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 149, 30.4.2021, lch. 10.

                     (2)

                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialacháin (CE) Uimh. 1954/2003 agus (CE) Uimh. 1224/2009 ón gComhairle agus lena n‑aisghairtear Rialacháin (CE) Uimh. 2371/2002 agus (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).

                     (3)

                        Cinneadh (AE) 2021/689 ón gComhairle an 29 Aibreán 2021 maidir le tabhairt i gcrích, thar ceann an Aontais, an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe, IO L 149, 30.4.2021, lch. 2-9.

                     (4)

                        Cinneadh (AE) 2021/689 ón gComhairle an 29 Aibreán 2021 maidir le tabhairt i gcrích, thar ceann an Aontais, an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe (IO L 149, 30.4.2021, lch. 2).

                     (5)

                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).

                     (6)

                        Treoir 2008/56/CE ó Pharlaimint na hEorpa agus ón gComhairle an 17 Meitheamh 2008 lena mbunaítear creat le haghaidh gníomhaíocht Chomhphobail i réimse an bheartais muirthimpeallachta (an Treoir Réime um Straitéis Mhuirí) (IO L 164, 25.6.2008, lch. 19).

    ---documentbreak---

               AN COIMISIÚN EORPACH
            An Bhruiséil,23.9.2021
            COM(2021) 595 final

            IARSCRÍBHINNÍ
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais sna comhairliúcháin bhliantúla leis an Ríocht Aontaithe chun teacht ar chomhaontú maidir le gabhálacha iomlána incheadaithe

               IARSCRÍBHINN I

               An seasamh atá le glacadh thar ceann an Aontais
               sna comhairliúcháin bhliantúla leis an Ríocht Aontaithe chun teacht ar chomhaontú maidir le gabhálacha iomlána incheadaithe

               1.PRIONSABAIL

               Faoi chuimsiú na gcomhairliúchán bliantúil leis an Ríocht Aontaithe, déanfaidh an tAontas na nithe seo a leanas:

               (a)Féachfaidh sé lena áirithiú go mbeidh na deiseanna iascaireachta a chomhaontófar comhsheasmhach leis an dlí idirnáisiúnta, go háirithe le forálacha Choinbhinsiún na Náisiún Aontaithe (‘NA’) maidir le Dlí na Farraige 1982 agus le Comhaontú na Náisiún Aontaithe maidir le Caomhnú agus Bainistiú Stoc Éisc Traslimistéir agus Stoc Éisc Mór-imirceach 1995.

               (b)Féachfaidh sé lena áirithiú go mbítear á n‑urramú gealltanais idirnáisiúnta an Aontais.

               (c)Féachfaidh sé le comhsheasmhacht agus sineirge a chur ar fáil ann maidir leis na beartais atá á saothrú ag an Aontas mar chuid dá chaidreamh déthaobhach iascaigh le tríú tíortha eile agus laistigh d’eagraíochtaí réigiúnacha bainistithe iascaigh, agus áiritheoidh sé comhleanúnachas lena bheartais eile, go sonrach i réimse an chaidrimh sheachtraigh, na fostaíochta, an chomhshaoil, na trádála, na forbartha, an taighde agus na nuálaíochta.

               (d)Féachfaidh sé lena áirithiú go gcinnfear na TACanna go comhpháirteach i gcomhréir le cuspóir an Chomhbheartais Iascaigh (‘CBI’) na hiascaigh a bheith inbhuanaithe san fhadtéarma ó thaobh an chomhshaoil de agus iad a bheith á mbainistiú ar bhealach a bheith comhsheasmhach leis na cuspóirí tairbhí eacnamaíocha, sóisialta agus fostaíochta a bhaint amach, lena n‑áirítear croíchuspóir caomhnaithe an CBI, an uastáirgeacht inbhuanaithe agus na pleananna ilbhliantúla is infheidhme.

               (e)Féachfaidh sé le bheith i gcomhréir leis na conclúidí ón gComhairle an 19 Márta 2012 maidir le Teachtaireacht ón gCoimisiún i ndáil le gné sheachtrach an Chomhbheartais Iascaigh.

               (f)Féachfaidh sé le rialacha neamh‑idirdhealaitheacha a áirithiú le haghaidh chabhlach an Aontais agus na rialacha sin a bhunú ar na prionsabail agus na caighdeáin chéanna atá infheidhme faoi dhlí an Aontais.

               (g)Féachfaidh sé le hamlínte a bhunú le haghaidh na gcomhairliúchán bliantúil maidir le deiseanna iascaireachta.

               (h)Féachfaidh sé le comhleanúnachas a áirithiú le reachtaíocht chomhshaoil an Aontais, go háirithe Treoir 2008/56/CE, chomh maith le beartais eile de chuid an Aontais.

               2.TREOIRLÍNTE

               Tá an tAontas le gach iarracht a dhéanamh chun teacht ar chomhaontú leis an Ríocht Aontaithe maidir le deiseanna iascaireachta (TACanna agus na bearta lena bhfuil baint fheidhmiúil acu), agus é sin a bhunú ar an gcur chuige a leagtar amach thíos.

               Ar an gcaoi sin, oibreoidh an Coimisiún go dlúth leis an gComhairle le linn na gcomhairliúchán bliantúil, chun na nithe seo a leanas a dhéanamh:

               (a)Féachaint leis na TACanna a bhunú de réir na comhairle eolaíche is fearr dá bhfuil ar fáil, chun ráta saothraithe na huastáirgeachta inbhuanaithe a bhaint amach.

               (b)Féachaint leis na TACanna a bhunú faoi chur chuige an réamhchúraim maidir le hiascaigh i gcás nach bhfuil an chomhairle eolaíoch sin maidir le rátaí saothraithe na huastáirgeachta inbhuanaithe ar fáil.

               (c)Féachaint le cosc a chur ar róshaothrú na stoc éisc ábhartha tríd na TACanna uile a shocrú ag leibhéal a bheidh ar aon dul leis an leibhéal a socraíodh sna blianta roimhe sin i gcás nach bhfuil comhairle eolaíoch ar fáil.

               (d)Féachaint le meascán de chineálach éagsúla comhairle eolaíche a fháil maidir leis na TACanna a shocrú, lena n‑áirítear comhairle ina n‑áirítear an uastáirgeacht inbhuanaithe agus comhairle réamhchúraim, maidir leis na TACanna lena mbaineann neamhréir idir an limistéar comhairle agus na limistéir bhainistíochta, nó i gcás ina mbeidh cumasc de speicis éagsúla sna TACanna.

               (e)Féachaint le TACanna a bhunú trí mheasúnú uastáirgeachta inbhuanaithe agus comhairle FMSY i gcomhréir le cuspóir na huastáirgeachta inbhuanaithe atá ag CBI agus na pleananna ilbhliantúla is infheidhme. I gcás ina gceadaítear sna pleananna ilbhliantúla úsáid a bhaint as na raonta FMSY a chuireann ICES ar fáil, ba cheart don Aontas féachaint le leas a bhaint as na forálacha sin, má chomhlíontar na coinníollacha a leagtar amach sna pleananna ilbhliantúla.

               (f)Féachaint leis na TACanna a shocrú dé réir chur chuige an réamhchúraim i gcomhréir leis an bpríomhchomhairle atá i mbileog chomhairle eolaíche ICES ina bhfuil comhairle réamhchúraim maidir leis na nithe seo a leanas: (i) stoic fhoghabhála (faoi phleananna ilbhliantúla); (ii) spriocstoic (faoi phleananna ilbhliantúla) i gcás nach gcuireann ICES ach comhairle réamhchúraim ar fáil; agus (iii) TACanna le comhairle réamhchúraim ilbhliantúil, arae sna cásanna sin bá cheart cobhsaíocht a shaothrú.

               (g)Féachaint lena chur san áireamh go ngabhann deacrachtaí le hiascaireacht gach uile stoc éisc, ar leibhéal na huastáirgeachta inbhuanaithe, ag an tráth céanna, in iascach measctha, agus go háirithe i gcás inar deacair feiniméan an tachtspeicis a sheachaint, lena n‑áirítear na TACanna a gcomhairlítear gabháil nialasach ina leith maidir le TACanna spriocghabhála nó TACanna foghabhála. Ba cheart don Aontas, i gcás inarb ábhartha faoi na pleananna ilbhliantúla, féachaint le bearta ceartaitheacha a leagan síos chomh maith leis an leibhéal TAC a shocrú.

               (h)Féachaint leis na TACanna a shocrú chun críoch eolaíoch nó faireacháin i gcomhréir leis an gcomhairle eolaíoch.

               (i)Féachaint le comhsheasmhacht a chur ar fáil leis an reachtaíocht is infheidhme de chuid an Aontais i ndáil le speicis shonracha agus le stoic shonracha.

               (j)Féachaint le cóineasú dearcaidh a chur chun cinn maidir leis na speicis a dtoirmiscfear iad a iascach, agus an toirmeasc sin arna bhunú ar chomhairle eolaíoch, lena n‑áirítear toirmeasc ginearálta maidir le hiascaigh siorcanna domhainfharraige.

               (k)Féachaint le cuir chuige comhaontaithe a bheith ann maidir le modh agus cur i bhfeidhm na gcoigeartuithe ar na TACanna comhaontaithe i ndiaidh chur i bhfeidhm na ndíolúintí ón oibleagáid gabhálacha a thabhairt i dtír (díolúintí de minimis agus inmharthanachta ón oibleagáid na gabhálacha uile a thabhairt i dtír). Ba cheart don Aontas féachaint leis an leibhéal is airde is féidir de chuir chuige comhaontuithe a bhaint amach maidir leis na díolúintí sin atá comhsheasmhach le hAirteagal 15 de Rialachán (AE) Uimh. 1380/2013.

               (l)Féachaint le teacht ar chomhaontú maidir leis an gcur chuige chun an doingean mara Eorpach a chaomhnú, bunaithe ar chomhairle eolaíoch ICES.

               (m)Féachaint le teacht ar chomhaontú maidir le bearta eile a bhfuil baint fheidhmiúil acu i ndáil le TACanna, go háirithe i dtaca le coinníollacha speisialta agus solúbthachtaí idirlimistéir, i gcomhréir le Rialachán (AE) Uimh. 1380/2013, go háirithe Airteagail 15(8) agus 15(9) de.

               (n)Féachaint leis na stoic a measfar mar ‘stoic speisialta’ a shainaithint chun TACanna sealadacha a shocrú i gcás nach féidir na comhairliúcháin bhliantúla a thabhairt i gcrích go tráthúil i gcomhréir le hAirteagal 498(2) den Chomhaontú, bunaithe ar an gcomhairle eolaíoch is fearr dá bhfuil ar fáil, agus i gcomhréir le hAirteagal 499(4) den Chomhaontú.

               IARSCRÍBHINN II

               Sonrú ‘ó bhliain go bliain’ sheasamh an Aontais atá le glacadh le linn na gcomhairliúchán bliantúil leis an Ríocht Aontaithe chun teacht ar chomhaontú maidir le gabhálacha iomlána incheadaithe

               Sula dtosóidh na comhairliúcháin bhliantúla leis an Ríocht Aontaithe, agus lena linn, déanfaidh an Coimisiún gach beart is gá chun go gcuirfear an chomhairle eolaíoch is déanaí agus aon fhaisnéis ábhartha eile atá ar fáil san áireamh sa seasamh atá le glacadh thar ceann an Aontais, i gcomhréir leis na prionsabail agus na treoirlínte a leagtar amach in Iarscríbhinn I. Léireofar an seasamh sa taifead i scríbhinn ina ndéantar doiciméadú ar na socruithe arna ndéanamh idir an tAontas agus an Ríocht Aontaithe mar thoradh ar na comhairliúcháin faoi Airteagal 498 den Chomhaontú sin.

               Chuige sin, agus bunaithe ar an gcomhairle agus ar an bhfaisnéis sin, déanfaidh an Coimisiún, in am trátha roimh na comhairliúcháin bhliantúla, doiciméad i scríbhinn a tharchur chuig an gComhairle ina mbeidh an tsonraíocht atá beartaithe le haghaidh sheasamh an Aontais agus a úsáidfear chun mionsonraí an tseasaimh atá le léiriú thar ceann an Aontais a phlé agus a fhormhuiniú. Go háirithe, déanfaidh an Coimisiún, in am trátha sula síneofar an taifead i scríbhinn dá dtagraítear thuas, seasamh an Aontais a tharchur chuig an gComhairle chun mionsonraí na gcomhairliúchán bliantúil a fhormhuiniú.

               Áireofar sa phróiseas sin cruinnithe comhordúcháin in situ, cuir i láthair, glacadh cuntas agus pléití, agus rannpháirtíocht iomlán na dtoscaireachtaí náisiúnta sna comhairliúcháin bhliantúla, lena n‑áirítear a rannpháirtíocht mar chuid de thoscaireacht an Aontais, agus, nuair is gá, sna cruinnithe teicniúla.

               Mura féidir leis an Aontas, le linn na gcomhairliúchán, teacht ar chomhaontú leis an Ríocht Aontaithe, agus chun go gcuirfidh seasamh an Aontais gnéithe nua san áireamh, cuirfidh an Coimisiún an t‑ábhar faoi bhráid na Comhairle, i gcomhréir leis an nós imeachta a leagtar amach sa dara mír thuas.

               Más iomchuí, i ndiaidh thabhairt i gcrích na gcomhairliúchán, na TACanna a leasú sa bhliain nó sna blianta ar tugadh iad i gcrích ina leith, déanfaidh an Coimisiún, in am trátha agus ar bhonn na faisnéise eolaíche is déanaí agus ar bhonn faisnéise ábhartha eile agus i gcomhréir leis na prionsabail agus na treoirlínte a leagtar amach in Iarscríbhinn I, doiciméad nua i scríbhinn a chur faoi bhráid na Comhairle ina leagtar amach an tsonraíocht atá beartaithe maidir le seasamh an Aontais i dtaobh an leasaithe sin, chun mionsonraí an tseasaimh atá le léiriú thar ceann an Aontais a phlé agus a fhormhuiniú.


               AN COIMISIÚN EORPACH
            An Bhruiséil,22.11.2021
            COM(2021) 712 final
            2021/0370(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca leis an leasú ar Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE (An Treoir um Tháirgí Tobac)
            (Téacs atá ábhartha maidir le LEE)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhchoiste LEE i ndáil leis an gCinneadh ó Chomhchoiste LEE atá sé beartaithe a ghlacadh a bhaineann le leasú ar Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE

               2.Comhthéacs an togra

               2.1.Comhaontú LEE

               Leis an gComhaontú ar an Limistéar Eorpach Eacnamaíoch (‘Comhaontú LEE’) ráthaítear cearta agus oibleagáidí comhionanna laistigh den Mhargadh Inmheánach le haghaidh saoránach agus oibreoirí eacnamaíocha in LEE. Déantar foráil ann maidir le cuimsiú reachtaíochta de chuid an Aontais lena gcumhdaítear na ceithre shaoirse ar fud an 30 Stát in LEE, mar atá na Ballstáit den Aontas, an Iorua, an Íoslainn agus Lichtinstéin. Thairis sin, cumhdaítear le Comhaontú LEE comhar i réimsí tábhachtacha eile amhail an taighde agus an fhorbairt, an t‑oideachas, beartas sóisialta, an comhshaol, cosaint tomhaltóirí, an turasóireacht agus an cultúr, ar a dtugtar beartais ‘tionlacain agus chothrománacha’ i dteannta a chéile. Tháinig an Comhaontú i bhfeidhm an 1 Eanáir 1994. Is páirtí sa Chomhaontú é an tAontas Eorpach in éineacht lena Bhallstáit.

               2.2.Comhchoiste LEE

               Tá Comhchoiste LEE freagrach as Comhaontú LEE a bhainistiú. Is fóram é chun tuairimí a bhaineann le feidhmiú Chomhaontú LEE a mhalartú. Is de chomhthoil a ghlactar cinntí ón gComhchoiste.  I gcomhréir le Conradh Liospóin, is í an tSeirbhís Eorpach Gníomhaíochta Seachtraí atá freagrach as ábhair LEE a chomhordú ar thaobh an Aontais.

               2.3.An gníomh atá beartaithe ag Comhchoiste LEE

               Meastar go nglacfaidh Comhchoiste LEE an Cinneadh ó Chomhchoiste LEE (‘an gníomh atá beartaithe’) maidir le leasú ar Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE.

               Is é is cuspóir don ghníomh atá beartaithe an Treoir um Tháirgí Tobac
                  1
               , lena n‑áirítear an Treoir Tharmligthe ón gCoimisiún lena leasaítear í
                  2
               , a ionchorprú i gComhaontú LEE, agus Treoir 2001/37/CE a aisghairm faoi Chomhaontú LEE
                  3
               .

               Beidh an gníomh atá beartaithe ina cheangal ar na páirtithe i gcomhréir le hAirteagail 103 agus 104 de Chomhaontú LEE.

               3.An seasamh atá le glacadh thar ceann an Aontais

               Cuireann an Coimisiún an Dréachtchinneadh ó Chomhchoiste LEE faoi bhráid na Comhairle lena ghlacadh mar sheasamh ag an Aontas. Nuair a ghlacfar é, ba cheart an seasamh a chur i láthair a luaithe is féidir i gComhchoiste LEE.

               Maidir le hábhar agus cineál dhréacht an Chinnidh ó Chomhchoiste LEE atá i gceangal, téitear thar an méid is féidir a mheas mar oiriúnuithe teicniúla de réir Rialachán Uimh. 2894/94 ón gComhairle. Dá bhrí sin, is í an Chomhairle a bhunóidh seasamh an Aontais.

               Cuimsítear na hoiriúnuithe seo a leanas inter alia sa Chinneadh ó Chomhchoiste LEE atá i gceangal leis seo.

               1.Toisc srianta bunreachtúla i Stáit CSTE LEE, ní féidir leis an gCoimisiún Eorpach táillí a ghearradh go díreach ar eintitis atá bunaithe i Stáit CSTE LEE . Tagann an fhreagracht sin faoi shainchúram Údarás Faireacháin CSTE. Dá bhrí sin, cuirfear an fhomhír seo a leanas le hAirteagal 6(4) agus le hAirteagal 7(13):

               ‘I gcásanna a bhaineann le monaróirí agus allmhaireoirí i Stáit CSTE, baileoidh Údarás Faireacháin CSTE aon táille a ghearrfaidh an Coimisiún.’

               2.Maidir leis an Iorua, cuirfear an fhomhír seo a leanas le hAirteagal 12(1): ‘Ag féachaint do na himthosca náisiúnta sonracha a bhfuil tacaíocht staidrimh leo maidir leis na rioscaí sláinte a bhaineann le húsáid agus le patrúin úsáide tobac béil, féadfaidh an rabhadh malartach sláinte seo a leanas a bheith ar taispeáint ar thobac béil a chuirtear ar an margadh san Iorua:

                  “Is dóichí díobháil don fhéatas agus an mharbh-bhreith de dheasca an táirge tobac seo”’

               3.San Iorua, mar atá sa tSualainn, ceadaítear tobac béil a dhíol as siocair gur táirge tobac traidisiúnta é ansin. Ba cheart an díolúine sin fanacht i bhfeidhm.

               4.Bunús dlí

               4.1.An bunús dlí atá leis an nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear i gcoincheap ‘na ngníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear ann freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  4
               .

               4.1.2.Feidhm maidir leis an gcás seo

               Is comhlacht é Comhchoiste LEE a cuireadh ar bun le comhaontú, eadhon Comhaontú LEE. An gníomh a iarrtar ar Chomhchoiste LEE a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagail 103 agus 104 de Chomhaontú LEE.

               Leis an ngníomh atá beartaithe, ní fhorlíontar ná ní leasaítear creat institiúideach an Chomhaontaithe. Dá bhrí sin, is é Airteagal 218(9) CFAE an bunús dlí atá leis an nós imeachta maidir leis an gcinneadh atá beartaithe i gcomhar le hAirteagal 1(3) de Rialachán Uimh. 2894/94 ón gComhairle maidir le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch.

               4.2.Bunús dlí substainteach

               4.2.1.Prionsabail

               An bunús dlí substainteach atá le cinneadh faoi Airteagal 218(9) CFAE i gcomhar le hAirteagal 1(3) de Rialachán Uimh. 2894/94 ón gComhairle, braitheann sé go príomha ar bhunús dlí substainteach ghníomh dlí an Aontais atá le hionchorprú i gComhaontú LEE.

               Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh-chomhpháirte. Go heisceachtúil, áfach, má shuitear go bhfuil roinnt cuspóirí á saothrú go comhuaineach sa ghníomh, nó go bhfuil roinnt comhpháirteanna ann a bhfuil dlúthbhaint acu le chéile gan ceann amháin a bheith teagmhasach i leith leis an gceann eile, sa mhéid is go bhfuil forálacha éagsúla de chuid an Chonartha infheidhme, ní mór beart den sórt sin a bhunú ar na bunúis éagsúla dlí a fhreagraíonn do na comhpháirteanna sin
                  5
               .

               4.2.2.Feidhm maidir leis an gcás seo

               Saothraítear cuspóirí leis an ngníomh atá beartaithe agus tá comhpháirteanna ann a bhaineann le réimse fheidhmiú cuí an mhargaidh inmheánaigh don tobac agus do tháirgí gaolmhara a éascú, agus ardleibhéal cosanta do shláinte an duine mar bhonn leis. Tá na heilimintí sin den ghníomh atá beartaithe i ndlúthnasc doscartha le chéile gan ceann amháin a bheith teagmhasach i leith leis an gceann eile.

               Dá bhrí sin, tá na forálacha seo a leanas sa bhunús dlí substainteach atá leis an gcinneadh atá beartaithe: Airteagal 53(1) agus Airteagail 62 agus 114 den Chonradh ar Fheidhmiú an Aontais Eorpaigh.

               4.3.Conclúid

               Ba cheart Airteagal 53(1) agus Airteagail 62 agus 114 CFAE, i gcomhar le hAirteagal 218(9) CFAE agus Airteagal 1(3) de Rialachán Uimh. 2894/94 ón gComhairle a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch, a bheith ina mbunús dlí leis an gcinneadh atá beartaithe.

               5.Foilsiú an ghnímh atá beartaithe

               Leasófar Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE leis an ngníomh ó Chomhchoiste LEE, agus dá bhrí sin is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0370 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca leis an leasú ar Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE

                  (An Treoir um Tháirgí Tobac)

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 53(1) agus Airteagail 62 agus 114, i gcomhar le hAirteagal 218(9) de,

               Ag féachaint do Rialachán (CE) Uimh. 2894/94 ón gComhairle an 28 Samhain 1994 maidir le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch
                  6
               , agus go háirithe Airteagal 1(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú ar an Limistéar Eorpach Eacnamaíoch
                  7
                (‘Comhaontú LEE’) i bhfeidhm an 1 Eanáir 1994.

               (2)De bhun Airteagal 98 de Chomhaontú LEE, féadfaidh Comhchoiste LEE a chinneadh Iarscríbhinn II a ghabhann le Comhaontú LEE, inter alia, a leasú, Iarscríbhinn ina bhfuil forálacha maidir le rialacháin theicniúla, caighdeáin, tástáil agus deimhniú.

               (3)Tá Treoir 2014/40/AE ó Pharlaimint na hEorpa agus ón gComhairle
                  8
                le hionchorprú i gComhaontú LEE.

               (4)Tá Treoir Tharmligthe 2014/109/AE
                  9
                ón gCoimisiún le hionchorprú i gComhaontú LEE.

               (5)Dá bhrí sin, ba cheart Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE a leasú dá réir.

               (6)Ba cheart, dá bhrí sin, seasamh an Aontais i gComhchoiste LEE a bhunú ar an Dréachtchinneadh ó Chomhchoiste LEE a leagtar amach san Iarscríbhinn a ghabhann leis an gCinneadh seo,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh, thar ceann an Aontais laistigh de Chomhchoiste LEE i ndáil leis an leasú atá beartaithe ar Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE, is ar an dréachtchinneadh ó Chomhchoiste LEE atá i gceangal leis an gCinneadh seo a bhunófar é.

               Airteagal 2

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 127, 29.4.2014, lch. 1.

                     (2)

                        IO L 360, 17.12.2014, lch. 22.

                     (3)

                        IO L 194, 18.7.2001, lch. 26.

                     (4)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (5)

                        Breithiúnas ón gCúirt Bhreithiúnais an 4 Meán Fómhair 2018, an Coimisiún v an Chomhairle, C-244/17, ECLI:EU:C:2018:662, mír 37.

                     (6)

                        IO L 305, 30.11.1994, lch. 6.

                     (7)

                        IO L 1, 3.1.1994, lch. 3.

                     (8)

                        Treoir 2014/40/AE ó Pharlaimint na hEorpa agus ón gComhairle an 3 Aibreán 2014 maidir le comhfhogasú dhlíthe, rialacháin agus fhorálacha riaracháin na mBallstát a bhaineann le monarú, cur i láthair agus díol táirgí tobac agus táirgí gaolmhara agus lena n‑aisghairtear Treoir 2001/37/CE, arna ceartú le IO L 150, 17.6.2015, lch. 24.

                     (9)

                        Treoir Tharmligthe 2014/109/AE ón gCoimisiún an 10 Deireadh Fómhair 2014 lena leasaítear Iarscríbhinn II a ghabhann le Treoir 2014/40/AE ó Pharlaimint na hEorpa agus ón gComhairle trí chnuasach na bpictiúr rabhaidh atá le húsáid ar tháirgí tobac a bhunú, IO L 360, 17.12.2014, lch. 22.

    ---documentbreak---

               AN COIMISIÚN EORPACH
            An Bhruiséil,22.11.2021
            COM(2021) 712 final

            IARSCRÍBHINN
            a ghabhann leis an
            Togra le haghaidh CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca leis an leasú ar Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE (An Treoir um Tháirgí Tobac)

               IARSCRÍBHINN

               DRÉACHTCHINNEADH Ó CHOMHCHOISTE LEE

               Uimh. […]

               an […]

               lena leasaítear Iarscríbhinn II (Rialacháin theicniúla, caighdeáin, tástáil agus deimhniú) a ghabhann le Comhaontú LEE

               TÁ COMHCHOISTE LEE,

               Ag féachaint don Chomhaontú ar an Limistéar Eorpach Eacnamaíoch (‘Comhaontú LEE’), agus go háirithe Airteagal 98 de,

               De bharr an mhéid seo a leanas:

               (1)Tá Treoir 2014/40/AE ó Pharlaimint na hEorpa agus ón gComhairle an 3 Aibreán 2014 maidir le comhfhogasú dhlíthe, rialacháin agus fhorálacha reachtaíochta na mBallstát a bhaineann le monarú, cur i láthair agus díol tobac agus táirgí gaolmhara agus lena n‑aisghairtear Treoir 2001/37/CE
                  1
               , arna ceartú le IO L 150, 17.6.2015, lch. 24, le hionchorprú i gComhaontú LEE.

               (2)Treoir Tharmligthe 2014/109/AE ón gCoimisiún an 10 Deireadh Fómhair 2014 lena leasaítear Iarscríbhinn II a ghabhann le Treoir 2014/40/AE ó Pharlaimint na hEorpa agus ón gComhairle trí chnuasach na bpictiúr rabhaidh atá le húsáid ar tháirgí tobac
                  2
                a bhunú, tá sí le hionchorprú i gComhaontú LEE.

               (3)Le Treoir 2014/40/AE, aisghairtear Treoir 2001/37/CE ó Pharlaimint na hEorpa agus ón gComhairle
                  3
               , a ionchorpraítear i gComhaontú LEE agus atá le haisghairm dá bharr faoi Chomhaontú LEE.

               (4)Ba cheart don Iorua a hoiriúnú do Threoir 2001/37/CE a choinneáil maidir leis an táirge a shainmhínítear in Airteagal 2(8) de Threoir 2014/40/AE ‘tobac béil’.

               (5)I bhfianaise an oiriúnaithe maidir leis an táirge a shainmhínítear in Airteagal 2(8) de Threoir 2014/40/AE agus ar bhonn imthosca náisiúnta sonracha a bhfuil tacaíocht staidrimh leo maidir leis na rioscaí sláinte a bhaineann le húsáid agus le patrúin úsáide tobac béil, ba cheart an Iorua a bheith saor chun an rabhadh sláinte breise malartach le haghaidh tobac béil a cheadú mar a léirítear in Airteagal 1, litir c) den Chinneadh seo.

               (6)Dá bhrí sin, ba cheart Iarscríbhinn II a ghabhann le Comhaontú LEE a leasú dá réir,

               TAR ÉIS AN CINNEADH SEO A GHLACADH:

               Airteagal 1

               Cuirtear an méid seo a leanas in ionad théacs phointe 3 (Treoir 2001/37/CE ó Pharlaimint na hEorpa agus ón gComhairle) de Chaibidil XXV d’Iarscríbhinn II a ghabhann le Comhaontú LEE:

               ‘32014 L 0040: Treoir 2014/40/AE ó Pharlaimint na hEorpa agus ón gComhairle an 3 Aibreán 2014 maidir le comhfhogasú dhlíthe, rialacháin agus fhorálacha reachtaíochta na mBallstát a bhaineann le monarú, cur i láthair agus díol tobac agus táirgí gaolmhara agus lena n‑aisghairtear Treoir 2001/37/CE (IO L 127, 29.4.2014, lch. 1), arna cheartú le IO L 150, 17.6.2015, lch. 24, arna leasú le:

               -32014 L 0109: Treoir Tharmligthe 2014/109/AE ón gCoimisiún an 10 Deireadh Fómhair 2014 (IO L 360, 17.12.2014, lch. 22).

               Leis na hoiriúnuithe seo a leanas a léifear forálacha na treorach, chun críocha an Chomhaontaithe seo:

               (a)In Airteagal 5(1), a mhéid a bhaineann le Stáit CSTE, ‘6 mhí ar a dhéanaí tar éis theacht i bhfeidhm Chinneadh Uimh. …/… [an cinneadh seo] ó Chomhchoiste LEE’ a léifear in ionad na bhfocal ‘faoin 20 Samhain 2016’.

               (b)Cuirfear an fhomhír seo a leanas le hAirteagal 6(4) agus Airteagal 7(13):

               ‘I gcásanna a bhaineann le monaróirí agus allmhaireoirí i Stáit CSTE, baileoidh Údarás Faireacháin CSTE aon táille a ghearrfaidh an Coimisiún.’

               (c)Maidir leis an Iorua, cuirfear an fhomhír seo a leanas le hAirteagal 12(1):

               ‘Ag féachaint do na himthosca náisiúnta sonracha a bhfuil tacaíocht staidrimh leo maidir leis na rioscaí sláinte a bhaineann le húsáid agus le patrúin úsáide tobac béil, féadfaidh an rabhadh malartach sláinte seo a leanas a bheith ar taispeáint ar thobac béil a chuirtear ar an margadh san Iorua:

               ‑“Is dóichí díobháil don fhéatas agus an mharbhbhreith de dheasca an táirge tobac seo”’

               (d)In Airteagal 15(13), a mhéid a bhaineann le Stáit CSTE, ‘16 mhí tar éis theacht i bhfeidhm Chinneadh Uimh. .../... [an cinneadh seo] ó Chomhchoiste LEE’ a léifear in ionad na bhfocal ‘an 20 Bealtaine 2019’.

               (e)In Airteagal 16(3), a mhéid a bhaineann le Stáit CSTE, ‘16 mhí tar éis theacht i bhfeidhm Chinneadh Uimh. …/…[an cinneadh seo] ó Chomhchoiste LEE’ a léifear in ionad na bhfocal ‘an 20 Bealtaine 2019’.

               (f)Ní bheidh feidhm ag an toirmeasc atá in Airteagal 17 maidir leis an táirge a shainmhínítear in Airteagal 2(8) a chur ar an margadh san Iorua. Cuirfear cosc san Iorua ar onnmhairiú an táirge a shainmhínítear in Airteagal 2(8) chuig na Páirtithe Conarthacha uile sa Chomhaontú seo, ach amháin chuig an tSualainn.

               (g)In Airteagal 30, a mhéid a bhaineann le Stáit CSTE, ‘1 bhliain tar éis dháta theacht i bhfeidhm an Chinnidh ó Chomhchoiste LEE lena n‑ionchorpraítear Treoir 2014/40/AE ó Pharlaimint na hEorpa agus ón gComhairle i gComhaontú LEE’ a léifear in ionad na bhfocal ‘an 20 Bealtaine 2017’.

               ‑In Airteagal 30(a) agus (c), a mhéid a bhaineann le Stáit CSTE, ‘dáta theacht i bhfeidhm an Chinnidh ó Chomhchoiste LEE lena nionchorpraítear Treoir 2014/40/AE ó Pharlaimint na hEorpa agus ón gComhairle i gComhaontú LEE’ a léifear in ionad na bhfocal ‘an 20 Bealtaine 2016’.

               ‑In Airteagal 30(b), a mhéid a bhaineann le Stáit CSTE, ‘6 mhí tar éis dháta theacht i bhfeidhm an Chinnidh ó Chomhchoiste LEE lena nionchorpraítear Treoir 2014/40/AE ó Pharlaimint na hEorpa agus ón gComhairle i gComhaontú LEE’ a léifear in ionad na bhfocal ‘ an 20 Samhain 2016’.

               Airteagal 2

               Is téacsanna barántúla atá i dtéacs Threoir 2014/40/AE, arna cheartú le IO L 150, 17.6.2015, lch. 24, agus i dtéacs Threoir Tharmligthe 2014/109/AE as Íoslainnis agus as Ioruais, téacsanna atá le foilsiú i bhForlíonadh LEE ar Iris Oifigiúil an Aontais Eorpaigh.

               Airteagal 3

               Tiocfaidh an Cinneadh seo i bhfeidhm an lá tar éis an fhógra dheireanaigh faoi Airteagal 103(1) de Chomhaontú LEE
                  4*.

               Airteagal 4

               Foilseofar an Cinneadh seo i Roinn LEE, agus i bhForlíonadh LEE, ar Iris Oifigiúil an Aontais Eorpaigh.

               Arna dhéanamh sa Bhruiséil, […].

                  Thar ceann Chomhchoiste LEE

                  An tUachtarán

                     […]

                     Rúnaithe

                     Chomhchoiste LEE

                     […]

                     (1)

                        IO L 127, 29.4.2014, lch. 1.

                     (2)

                        IO L 360, 17.12.2014, lch. 22.

                     (3)

                        IO L 194, 18.7.2001, lch. 26.

                     (4)
                  *
                        Sonraítear ceanglais bhunreachtúla.